De bliver skubbet rundt i systemet i årevis og befinder sig i et limbo, der kan gøre dem mere syge.

Sådan siger socialrådgiver gennem 15 år Puk Sabber om de danskere, der ikke er i stand til at arbejde og er kørt fast i systemet – primært fordi de er syge.

De vandrer rundt i systemet i årevis, og de får aldrig afklaret deres sager. Puk Sabber, privat socialrådgiver

Hun er klar med en noget anderledes plan: Drop presset på de syge, og giv dem førtidspension.

- Det her er typisk mennesker, som har været jobaktive i rigtig mange år, men som bliver ramt af sygdom, siger hun.

- De vandrer nu rundt i systemet i årevis, og de får aldrig afklaret deres sager.

De danskere, Puk Sabber taler om, er som udgangspunkt på kontanthjælp, og i måneder eller år veksler de mellem at være i arbejdsprøvning, blive udredt og være sygemeldte.

De har vidt forskellige baggrunde og sygdomsforløb, men fælles for dem er, at de er tilknyttet kommunale jobcentre, hvor et hold af sagsbehandlere, jurister og andre relevante fagpersoner løbende vurderer deres fremtid.

- Systemet er designet til at stresse folk

Ifølge Puk Sabber ender nogle med at blive mere syge, fordi udsigten til at opholde sig i et limbo mellem arbejdsmarkedet og den afgørelse, som eksempelvis giver retten til førtidspension, kan føles som et enormt pres.

- Systemet er designet til at stresse folk. Groft sagt er det sådan, at første dag man er på sygedagpenge, skal man møde op på jobcentret, og ender man på kontanthjælp, så må man hverken eje bolig, have pensionsopsparing eller bil. Man skal til et hav af undersøgelser, og man bliver mistænkeliggjort hele tiden.

- Kontanthjælp er en midlertidig ydelse, og vi skylder de her personer en hurtigere afklaring, siger hun og fremhæver, at hun kender til sager, hvor danskere har været på kontanthjælp i over 20 år.

Sagde op, fordi hun ikke kunne hjælpe ordentligt

Gennem sine mange år som socialrådgiver i blandt andet kommuner, staten og NGO'er oplevede Puk Sabber, at folk blev svigtet og ikke vidste, hvor de skulle gå hen for at få hjælp. At de helt opgav.

Tommy Kjær arbejdede som brandmand i mange år, inden han blev sygemeldt og senere fyret. I dag kæmper han for at få førtidspension. (© dr)

I 2015 sagde Puk Sabber sit job op, fordi hun ikke mente, at hun inden for systemets rammer kunne tilbyde folk den hjælp, de havde brug for.

I dag er hun privat socialrådgiver og gennem sin egen virksomhed tilbyder hun rådgivning til "udsatte" personer, der eksempelvis har en sag kørende om førtidspension eller kontanthjælp. Ifølge hende er folk desperate, når de henvender sig.

En af hendes klienter er Tommy Kjær, der også medvirker i DR-dokumentaren ‘Magtesløs i systemet’, hvor seerne følger Puk Sabbers arbejde.

Siden han gik i folkeskolen, har han villet være brandmand. Drømmen gik i opfyldelse, og Tommy Kjær blev med egne ord en ”pissegod” en af slagsen.

- Hele mit liv er taget fra mig

Han endte med at arbejde som brandmand i 27 år, før det psykiske arbejdsmiljø på jobbet ifølge ham gjorde ham syg. Han blev sygemeldt og fyret det efterfølgende år.

- Jeg elsker det job og savner det hver eneste dag. Det er kraftedeme ham, der kommer i den røde babu-brandbil. Det er ham, der er helten, siger Tommy Kjær.

- Hele mit liv er taget fra mig.